Xikhegu a a swi vona leswaku yindlu ya un'wana a yi na vurhongo. A handza xihlovo xa dyondzo xi pfelela. A nga ha ri na munghana. Loko nguva ya xikambelo xo hela ka lembe yi ta ku ga, yi n'wi kume a hlome a helela hikuva ngoma va tshama va vambile. Ku tiyimisela ka yena swi endle leswaku a raha xikambelo xi ya ku pfindzi, a huma hi exemption. Loko mbuyelo wu huma u rhambiwile hi MEC wa Ndzawulo ya Dyondzo ePolokwane a ta khensiwa hi khapu. Misaveni xi pfuneta ku ehlisa mabokisi. Va khandziya nakambe. Riendzo ri ya emahlweni. "Matamatisi lama mo tala va endla yini hi wona" Misaveni xi titwa xi vutisa Mbhokota. "Hi dilivha ka tindzhawu ta ku hambana! Kun'wana va ma lavela ku xavisa kasi kun'wana va ma lavela ku endla jamu. Exitandani ku na khampani yikulu leyi yi endlaka jamu na tamatisoso. Hi kona ndzi nga ta hetelela kona." Ku vula Mbhokota hi ku huwelela. A swi boha leswaku va hlamulana hi ku huwelela tani hileswi njhini a yi ba huwa. "Ndlela leyi mi yi famba ngopfu." "Musumbhunuku wun'wana na wun'wana. Kambe nkarhi hinkwawo loko ndzi famba eka yona mbilu ya mina a yi tsaki na swintsanana. Ndzo famba hikwalaho ka ntirho." "Hikwalaho ka yini" Misaveni a vutisa. "Ku na khotso rin'wana va nge hi le Mataci. Ndzi tshamile nkombo wa malembe kona. Siku leri ndzi nga yisiwa kona ndzi tile hi kwala hi xibebe xa maphorisa. Kutani nkarhi hinkwawo loko ndzi ta hi kwala ndzi tsundzuka siku reriya a ndzi yisiwa endzhutini ku ya ringana malembe ya nkombo." A vula a khanyanisa xikandza, a ntlokola. "Ku katekile wena mufana wa mina. U tikomba u nga ri na swiphiqo." Misaveni xi swi vona xikan'we leswaku Mbhokota a a nga swi tivi leswaku a xi ri na swiphiqo swa xona. Mashimbye a a nga n'wi byelanga nchumu Mbhokota handle ka ku vula leswaku Misaveni a xi ya eVenda?